Is-Segretarju Parlamentari Justyne Caruana ħabbret dalgħodu li l-Gvern se jkun qed jagħlaq b’mod immedjat il-kċina ta’ San Vinċenz de Paul u jibni waħda ġdida wara li kien stabbilit li l-livelli tagħha huma taħt l-istandards u seta’ kien hemm problemi ta’ saħħa. Waqt konferenza tal-aħbarijiet fir-residenza, Caruana qalet li l-kċina li titma’ aktar minn 1,300 anzjan kuljum se tkun qed tingħalaq wara li ġie kkummissjonat rapport speċifiku fuqha fejn skont ir-rapport irriżulta li l-Gvern wiret problemi li ilhom jakkumulaw diversi snin. Mir-rapport tad-Direttorat tas-Saħħa Ambjentali ħareġ li l-kċina kienet gradata fi grad F, jiġifieri l-agħar grad li tista’ tingħata. Hija żiedet tħabbar li l-ikel se jiġi pprovdut minn kuntrattur privat li ngħata kuntratt proviżorju approvat mill-Kumitat Ġenerali tal-Kuntratti biex l-anzjani residenti jibqgħu bl-istess menu li tnieda fix-xhur li għaddew. Il-kuntrattur privat se jkun qiegħed jipprepara l-ikel ukoll lil madwar 400 anzjan/a li għandhom is-servizz tal-Meals on Wheels. Sal-lum dan l-ikel kien jitħejja wkoll mill-kċina ta’ San Vinċenz. Mistoqsija dwar l-għaxar ħaddiema li jaħdmu fil-kċina, is-Segretarju Parlamentari qalet li ħadd minnhom mhu se jkun qiegħed jitlef l-impjieg u se jkunu qegħdin jingħataw xogħol alternattiv. Minkejja s-sitwazzjoni diżastruża li tħalliet fiha l-kċina, hija assigurat li l-ikel li kien qiegħed jitħejja mill-kokijiet fil-kċina kien ta’ kwalità tajba hekk kif jistgħu jikkonfermaw ir-residenti f’San Vinċenz u anke dawk li jirċievu s-servizz tal-Meals on Wheels.